फ्रॉड से बचने के लिए सिर्फ हॉलमार्किंग ही नहीं रिसेलिंग पॉलिसी भी जानना जरूरी
Akshaya Tritiya Gold Purchase Muhurat: Auspicious Time to Buy Gold कई लोग इस सोच के साथ सोना खरीदते हैं कि बुरे वक्त में वे इसका इस्तेमाल कर सकेंगे। लेकिन यदि ये सोना शुद्ध नहीं है तो आपको भविष्य में परेशानी हो सकती है।
आज यानी 22 अप्रैल को अक्षय तृतीया है। इस दिन सोना खरीदना शुभ माना जाता है। कई लोग इस सोच के साथ सोना खरीदते हैं कि बुरे वक्त में वे इसका इस्तेमाल कर सकेंगे। लेकिन यदि ये सोना शुद्ध नहीं है तो आपको भविष्य में परेशानी हो सकती है।
सोना कम शुद्धता वाला हो तो जब आप इसे बेचने जाते हैं तो आपको कम भाव मिलेगा। इसके अलावा सोना गिरवी रखकर आपको लोन भी कम ही मिलेगा। 24 कैरेट और 18 कैरेट सोने की कीमत में आमतौर पर 25% का अंतर होता है।
इंडिया बुलियन एंड ज्वेलर्स एसोसिएशन पर आज 24 कैरेट सोना की कीमत 60,191 रुपए प्रति 10 ग्राम है, जबकि 18 कैरेट सोने की कीमत 45,143 रुपए है। ऐसे में सोना खरीदने से पहले शुद्धता पक्की करने जैसी बुनियादी बातों का ध्यान रखना जरूरी है।
अक्षय तृतीया पर सोना खरीदने से पहले इन 4 बातों का रखें ध्यान
1. सर्टिफाइड गोल्ड ही खरीदें
हमेशा ब्यूरो ऑफ इंडियन स्टैंडर्ड (BIS) का हॉलमार्क लगा हुआ सर्टिफाइड गोल्ड ही खरीदें। नए नियम के तहत एक अप्रैल से छह डिजिट वाले अल्फान्यूमेरिक हॉलमार्किंग के बिना सोना नहीं बिकेगा। जैसे आधार कार्ड पर 12 अंकों का कोड होता है, उसी तरह से सोने पर 6 अंकों का हॉलमार्क कोड होगा। इसे हॉलमार्क यूनीक आइडेंटिफिकेशन नंबर यानी HUID कहते हैं। ये नंबर अल्फान्यूमेरिक यानी कुछ इस तरह से हो सकता है- AZ4524। हॉलमार्किंग के जरिए ये पता करना संभव हो गया है कि कोई सोना कितने कैरेट का है।
2. कीमत क्रॉस चैक करें
सोने का सही वजन और खरीदने के दिन उसकी कीमत कई सोर्सेज (जैसे इंडिया बुलियन एंड ज्वेलर्स एसोसिएशन की वेबसाइट) से क्रॉस चेक करें। सोने का भाव 24 कैरेट, 22 कैरेट और 18 कैरेट के हिसाब से अलग-अलग होता है। 24 कैरेट सोने को सबसे शुद्ध सोना माना गया है, लेकिन इसकी ज्वेलरी नहीं बनती, क्‍योंकि वो बेहद मुलायम होता है। आमतौर पर ज्वेलरी के लिए 22 कैरेट या इससे कम कैरेट सोने का इस्तेमाल किया जाता है।
कैरेट के हिसाब से ऐसे चैक करें कीमत: मान लीजिए 24 कैरेट सोने का दाम 60 हजार रुपए प्रति 10 ग्राम है। यानी एक ग्राम सोने की कीमत हुई 6000 रुपए। ऐसे में 1 कैरेट शुद्धता वाले 1 ग्राम सोने की कीमत हुई 6000/24 यानी 250 रुपए।
अब मान लीजिए आपकी ज्वेलरी 18 कैरेट शुद्ध सोने से बनी है तो 18x250 यानी इसकी कीमत 4,500 रुपए प्रति ग्राम हुई। अब आपकी ज्वेलरी जितने भी ग्राम की है उसमें 4,500 रुपए का गुणा करके सोने की सही कीमत निकाली जा सकती है।
3. कैश पेमेंट न करें, बिल लें
सोना खरीदते वक्त कैश पेमेंट बड़ी गलती साबित हो सकती है। UPI (जैसे भीम ऐप) और डिजिटल बैंकिंग के जरिए पेमेंट करना अच्छा रहता है। आप चाहें तो डेबिट या क्रेडिट कार्ड के माध्यम से भी पेमेंट कर सकते हैं। इसके बाद बिल लेना न भूलें। यदि ऑनलाइन ऑर्डर किया है तो पैकेजिंग जरूर चेक करें।
4. रीसेलिंग पॉलिसी जान लें
कई लोग सोने को निवेश की तरह देखते हैं। ऐसे में जरूरी है कि आपको सोने की रीसेल वैल्यू के बारे में पूरी जानकारी हो। साथ ही संबंधित ज्वेलर की बायबैक पॉलिसी पर भी स्टोर कर्मचारियों से बातचीत कर लें।
3 से 30% तक हो सकती है बनवाई
सोने के गहने खरीदते समय बनवाई या मेकिंग चार्ज का जरूर ध्यान रखें। मशीन से तैयार गहनों का मेकिंग चार्ज 3-25% होता है। शुद्ध सोने के सिक्कों का मेकिंग चार्ज सबसे कम होता है। कुछ कारीगर बारीक डिजाइन वाले गहने भी तैयार करते हैं। इनकी बनवाई 30% तक हो सकती है।
सोना खरीदने पर 3% GST
गोल्ड की ही तरह 3% GST देना होता है। वहीं इसे बेचने पर होने वाले फायदे पर भी टैक्स देना होता है। अगर आपने सोना खरीदने के 3 साल के अंदर बेचा है तो इसे शॉर्ट टर्म कैपिटल गेन माना जाता है। इस बिक्री से होने वाले फायदे पर आपके इनकम टैक्स स्लैब के हिसाब से टैक्स लगता है। वहीं अगर सोने को 3 साल के बाद बेचा है तो इसे लॉन्ग टर्म कैपिटल गेन माना जाता है। इस पर 20.8% टैक्स देना होता है।
सोने ने बीते 10 साल में दिया 124% का रिटर्न
अभी 24 कैरेट सोने का दाम 60 हजार 191 रुपए प्रति 10 ग्राम पर है। वहीं 10 साल पहले यानी 2013 की अक्षय तृतीया पर ये 26,800 रुपए के करीब थी। यानी सोने ने बीते 10 सालों में 125% का रिटर्न दिया है। वहीं बीते 1 साल में इसकी कीमत में 18% का इजाफा हुआ है।
साल के आखिर तक 65 हजार तक जा सकता है सोना
केडिया एडवाइजरी के डायरेक्टर अजय केडिया के मुताबिक, सोने में 2020 से शुरू सुपर साइकिल अब भी जारी है। इस साल सोना 62,000 तक पहुंचने का अनुमान था, लेकिन मौजूदा परिस्थितियों में ये 64,000 तक पहुंच सकता है।
IIFL सिक्योरिटीज के वाइस प्रेसिडेंट अनुज गुप्ता कहते हैं कि शेयर बाजार में जारी उतार-चढ़ाव के कारण सोने को सपोर्ट मिल रहा है। इसके चलते इस साल के आखिर तक सोना 65 हजार रुपए प्रति 10 ग्राम तक जा सकता है।